













ODLOK O FINANČNI POMOČI ZA NADOMESTILO IZPADA DOHODKA V PRIDELAVI JABOLK ZARADI POZEBE LETA 2025

PREDLOG


EVA: 2026-2330-0076


I.	UVOD
1.	Razlogi in podlage za izdajo

Pravna podlaga:
45. člen Zakona o kmetijstvu (Uradni list RS, št. 100/25) 

Rok za izdajo:
Ni roka določenega z zakonom. V skladu z določili Izvedbene uredbe Komisije (EU) 2026/1698 z dne 10. julija 2026 o nujni finančni podpori v kmetijskih sektorjih na Hrvaškem, Cipru, Portugalskem, v Romuniji in Sloveniji, ki so jih prizadele slabe vremenske razmere in naravne nesreče, v skladu z Uredbo (EU) št. 1308/2013 Evropskega parlamenta in Sveta (UL L št. 2026/1698 z dne 13. 7. 2026), mora biti pomoč po tem odloku izplačana do 28. 2. 2027.

Glavni razlogi za izdajo:
Cilj predpisa je dodelitev finančne pomoči oškodovancem, ki so leta 2025 utrpeli izpad dohodka, ki je bil posledica izpada pridelka jabolk zaradi pozebe. 

2.	Ocena finančnih posledic predloga akta za državni proračun in druga javna finančna sredstva

	Predpis ima posledice za državni proračun in druga javnofinančna sredstva.

–	Predpis ima posledice za blagajne javnega financiranja (državni proračun, občinski proračuni ter pokojninska in zdravstvena blagajna).

–	Predpis ima na blagajne javnega financiranja učinek v vrednosti nad 40.000 eur.

Ocena škode na trajnih nasadih zaradi posledic pozebe v letu 2025, ki jo je Vlada RS obravnavala in potrdila na 418. dopisni seji dne 25. 2. 2026 pod točko 10 s sklepom 84400-3/2026/4, znaša 35.194.178,83 evra. Pozeba je leta 2025 v 95 občinah prizadela 486 oškodovancev in 2.044,02 ha kmetijskih površin.

Finančna pomoč se po odloku dodeli upravičencem, katerih pridelek jabolk je bil zaradi pozebe leta 2025 zmanjšan za več kot 30 % običajne letne kmetijske proizvodnje.

Od tega ocena škode na jabolkih, katerih proizvodnja je bila zaradi pozebe zmanjšana za več kot 30 % običajne letne kmetijske proizvodnje, znaša 25.094.004,60 evra. Pozeba je prizadela 345 oškodovancev in 1.511,55 ha nasadov jabolk.

Osnova za izračun finančne pomoči na upravičenca je izpad dohodka zaradi popolnega ali delnega uničenja pridelka jabolk (v nadaljnjem besedilu: izpad dohodka), ki se izračuna tako, da se količina pridelka jabolk, proizvedenega v letu 2025, pomnožena s povprečno prodajno ceno v navedenem letu, odšteje od povprečne letne količine pridelka jabolk, proizvedenega v letih 2022, 2023 in 2024, pomnoženega s povprečno prodajno ceno v tem obdobju (v treh letih).

Izpad dohodka za zadevna jabolka znaša 20.782.339,62 evra.

3.	Prikaz ureditve v drugih pravnih sistemih in prilagojenosti predlagane ureditve pravu Evropske unije

3.1	Prikaz ureditve v drugih pravnih sistemih

/
3.2	Prikaz ureditve v pravnem redu Evropske unije
Predlog ni predmet usklajevanja s pravnim redom EU.

3.3	Prikaz ureditve v posameznih državah članicah Evropske unije

/
4.	Presoja posledic
4.1	Presoja administrativnih posledic

Predpis nima posledic na tem področju.

4.2	Presoja posledic za okolje, vključno s prostorskimi in varstvenimi vidiki

Predpis nima posledic na tem področju.

4.3	Presoja posledic za gospodarstvo

Predpis nima posledic na tem področju.

4.4	Presoja posledic za socialno področje

Predpis nima posledic na tem področju.

4.5	Presoja posledic za dokumente razvojnega načrtovanja

Predpis nima posledic na tem področju.

4.6	Presoja posledic za druga področja

Predpis nima posledic na tem področju.

4.7	Izvajanje sprejetega predpisa

Ni podatka.

5.	Prikaz sodelovanja javnosti

Gradivo ni bilo predmet sodelovanja z javnostjo.


II.	BESEDILO ČLENOV
Na podlagi 45. člena Zakona o kmetijstvu (Uradni list RS, št. 100/25) Vlada Republike Slovenije izdaja  

Odlok o finančni pomoči za nadomestilo izpada dohodka v pridelavi jabolk zaradi pozebe leta 2025
1. člen
(vsebina)

	(1) Ta odlok podrobneje določa upravičence, pogoje, način izračuna in postopek dodelitve finančne pomoči za nadomestilo izpada dohodka v pridelavi jabolk zaradi pozebe leta 2025 (v nadaljnjem besedilu: finančna pomoč).

	(2) Finančna pomoč se dodeli v skladu z:
	– Uredbo (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L št. 347 z dne 20. 12. 2013, str. 671), zadnjič spremenjeno z Uredbo (EU) 2026/471 Evropskega parlamenta in Sveta z dne 24. februarja 2026 o spremembi uredb (EU) št. 1308/2013, (EU) št. 251/2014 in (EU) 2021/2115 glede nekaterih tržnih pravil in sektorskih podpornih ukrepov v vinskem sektorju in za aromatizirane vinske proizvode ter Uredbe (EU) 2024/1143 glede nekaterih pravil označevanja za žgane pijače (UL L št. 2026/471 z dne 26. 2. 2026), ter
	– Izvedbeno uredbo Komisije (EU) 2026/1698 z dne 10. julija 2026 o nujni finančni podpori v kmetijskih sektorjih na Hrvaškem, Cipru, Portugalskem, v Romuniji in Sloveniji, ki so jih prizadele slabe vremenske razmere in naravne nesreče, v skladu z Uredbo (EU) št. 1308/2013 Evropskega parlamenta in Sveta (UL L št. 2026/1698 z dne 13. 7. 2026; v nadaljnjem besedilu: Uredba 2026/1698/EU).
2. člen
(pomen izrazov)

	Izrazi, uporabljeni v tem odloku, pomenijo:
	1. intenzivni sadovnjak je sadovnjak, kot ga določa 21. člen Pravilnika o registru kmetijskih gospodarstev (Uradni list RS, št. 7/23, 15/24 in 100/25 – ZKme-2);
	2. ocena škode zaradi pozebe je ocena škode na trajnih nasadih zaradi posledic pozebe v letu 2025, ki jo je Vlada Republike Slovenije potrdila s sklepom št. 84400-3/2026/4 z dne 25. 2. 2026;
	3. povprečna prodajna cena jabolk je povprečna prodajna cena jabolk na ravni Republike Slovenije;
	4. povprečna letna količina jabolk je povprečen pridelek jabolk na hektar na ravni Republike Slovenije.
3. člen
(upravičenec)

	Upravičenec do finančne pomoči je upravičenec v skladu z zakonom, ki ureja kmetijstvo, in izpolnjuje pogoje za pridobitev finančne pomoči po tem odloku.
4. člen
(pogoji za pridobitev finančna pomoči)

	(1) Upravičenec mora za dodelitev finančne pomoči izpolnjevati naslednje pogoje:
	1. v postopku izdelave ocene škode zaradi pozebe je oddal Obrazec 2: Ocena škode v tekoči kmetijski proizvodnji na pridelkih, povzročene po naravni nesreči, iz Priloge 9 Uredbe o metodologiji za ocenjevanje škode (Uradni list RS, št. 67/03, 79/04, 33/05, 81/06 in 68/08);
	2. intenzivni sadovnjaki, v katerih prideluje jabolka, so bili vključeni v oceno škode zaradi pozebe;
	3. je bil v času nastanka škode zaradi pozebe vpisan v register kmetijskih gospodarstev (v nadaljnjem besedilu: RKG) v skladu z zakonom, ki ureja kmetijstvo;
	4. je imetnik transakcijskega računa v skladu z zakonom, ki ureja kmetijstvo;
	5. peti dan po uveljavitvi tega odloka nima neporavnanih zapadlih davčnih obveznosti in drugih denarnih nedavčnih obveznosti v skladu z zakonom, ki ureja finančno upravo, v višini, ki presega 50 eurov.

	(2) Finančna pomoč se dodeli upravičencem, pri katerih je pridelek jabolk v obdobju ugotavljanja posledic pozebe na posamezni grafični enoti rabe kmetijskega gospodarstva (v nadaljnjem besedilu: GERK), kot je določena s predpisom, ki ureja RKG, zmanjšan za več kot 30 % običajne letne kmetijske proizvodnje.
5. člen
(način izračuna finančne pomoči)

	(1) Osnova za izračun finančne pomoči na upravičenca je izpad dohodka zaradi popolnega ali delnega uničenja pridelka jabolk (v nadaljnjem besedilu: izpad dohodka), ki se izračuna tako, da se količina pridelka jabolk, proizvedenega v letu 2025, pomnožena s povprečno prodajno ceno v navedenem letu, odšteje od povprečne letne količine pridelka jabolk, proizvedenega v letih 2022, 2023 in 2024, pomnoženega s povprečno prodajno ceno v tem obdobju.

	(2) Izpad dohodka iz prejšnjega odstavka se izračuna na ravni pridelka jabolk na posameznem GERK-u.

	(3) Količina pridelka jabolk, proizvedenega v letu 2025 iz prvega odstavka tega člena, se izračuna po naslednji formuli: KP(2025) = P(22–24) x (100 % – OZ).

(4) Kratice v formuli iz prejšnjega odstavka pomenijo:
· KP(2025) je količina pridelka jabolk, proizvedenega v letu 2025, izražena v kilogramih;
· P(22–24) je povprečna letna količina pridelka jabolk, proizvedenega v letih 2022, 2023 in 2024, izražena v kilogramih;
· OZ je odstotek zmanjšanja pridelka jabolk na GERK-u, razviden iz podatkov, prevzetih iz elektronske zbirke podatkov AJDA.

	(5) Pri izračunu izpada dohodka iz prvega odstavka tega člena se uporabi indeks polne rodnosti, in sicer tako da se povprečna letna količina pridelka jabolk pomnoži z deležem pridelka polne rodnosti v odvisnosti od starosti intenzivnega sadovnjaka jablan.

	(6) Ministrstvo za kmetijstvo (v nadaljnjem besedilu: ministrstvo) po uradni dolžnosti pridobi podatke o povprečnih prodajni ceni jabolk in povprečni letni količini pridelka jabolk iz prvega odstavka tega člena v skladu z določbami uredbe, ki ureja metodologijo za ocenjevanje škode. 

	(7) Izpad dohodka pridelka jabolk izračuna ministrstvo, ki Agenciji Republike Slovenije za kmetijske trge in razvoj podeželja (v nadaljnjem besedilu: agencija) za potrebe odločanja posreduje podatke o višini izpada dohodka za posameznega upravičenca na GERK-u.
6. člen
(finančne določbe)

	(1) Za finančno pomoč se zagotovijo sredstva v višini 2,8 milijona eurov iz Evropskega kmetijskega jamstvenega sklada v skladu s točko (e) drugega odstavka 1. člena Uredbe 2026/1698/EU.

	(2) Upravičencu se dodeli finančna pomoč v višini 30 % izračunanega izpada dohodka iz prvega odstavka prejšnjega člena, če je imel sklenjeno zavarovanje, ki krije najmanj 50 % povprečne letne proizvodnje upravičenca ali dohodka od proizvodnje, za škodo zaradi pozebe za pridelek jabolk. Finančna pomoč se upravičencu zmanjša za 50 %, če za škodo zaradi pozebe za pridelek jabolk ni imel sklenjenega zavarovanja, ki krije najmanj 50 % povprečne letne proizvodnje upravičenca ali dohodka od proizvodnje, čeprav je bilo takšno zavarovanje možno skleniti.

	(3) Upravičencu se finančna pomoč ne dodeli, če višina finančne pomoči po tem odloku na upravičenca ne presega 100 eurov.

(4) Če izračunana skupna višina finančne pomoči preseže razpoložljiva sredstva iz prvega odstavka tega člena, se višina finančne pomoči vsem upravičencem sorazmerno zniža.

	(5) Finančna pomoč na upravičenca po tem odloku ter druga prejeta plačila za nadomestilo izgub, vključno s plačili na podlagi drugih nacionalnih ukrepov ali ukrepov Evropske unije ali zavarovalnih shem za škodo, ki je predmet državne pomoči za škodo zaradi pozebe na pridelku jabolk v letu 2025, je omejena na največ 80 %, na območjih z omejenimi možnostmi za kmetijsko dejavnost, pa na največ 90 %.

7. člen
(podrobnejši postopek)

	(1) Agencija upravičencem, ki izpolnjujejo pogoje iz tega odloka, po uradni dolžnosti izda odločbo na podlagi podatkov iz uradnih evidenc (v nadaljnjem besedilu: odločba) v skladu z zakonom, ki ureja kmetijstvo.

	(2) Agencija v postopku izdaje odločbe preveri podatke o izpolnjevanju pogojev iz tega odloka iz RKG-ja in elektronske zbirke podatkov AJDA, ki jo upravlja Uprava Republike Slovenije za zaščito in reševanje.

	(3) Agencija pred odobritvijo finančne pomoči preveri višino že dodeljene pomoči iz petega odstavka prejšnjega člena za posameznega upravičenca v evidencah pomoči, ki jih vodi ministrstvo, in pri zavarovalnicah.

	(4) V izreku odločbe se navede, da je finančna pomoč dodeljena v skladu z Uredbo 2026/1698/EU.

	(5) Agencija izda odločbo najpozneje do 30. 11. 2026.
8. člen
(poročanje)

	Za poročanje Evropski komisiji v skladu z 2. členom Uredbe 2026/1698/EU je pristojno ministrstvo.
KONČNA DOLOČBA
9. člen
(začetek veljavnosti)

	Ta odlok začne veljati naslednji dan po objavi v Uradnem listu Republike Slovenije.

Št. [007-303/2026] 

Ljubljana, dne 29. julija 2026

EVA 2026-2330-0076

Vlada Republike Slovenije
Janez Janša
predsednik


III.	OBRAZLOŽITEV

K 1. členu:
Predpis je podlaga za določitev upravičencev, pogojev, načina izračuna ter postopka dodelitve finančne pomoči za nadomestilo izpada dohodka v pridelavi jabolk, ki je nastal kot posledica pozebe leta 2025. 
 
Finančna pomoč se dodeli v skladu z:
- Uredbo (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L št. 347 z dne 20. 12. 2013, str. 671), zadnjič spremenjeno z Delegirano uredbo Komisije (EU) 2025/1269 z dne 6. maja 2025 o določitvi pravil o dopolnitvi Uredbe (EU) št. 1308/2013 Evropskega parlamenta in Sveta glede elektronskega sistema za kmetijske necarinske formalnosti (sistem ELAN) za spremljanje in upravljanje trgovine s kmetijskimi proizvodi in trga kmetijskih proizvodov (UL L št. 2025/1269 z dne 10. 7. 2025), ter
- Izvedbeno uredbo Komisije(EU) 2026/1698 z dne 10. julija 2026 o nujni finančni podpori v kmetijskih sektorjih na Hrvaškem, Cipru, Portugalskem, v Romuniji in Sloveniji, ki so jih prizadele slabe vremenske razmere in naravne nesreče, v skladu z Uredbo (EU) št. 1308/2013 Evropskega parlamenta in Sveta (UL L, 2026/1698, 13. 7. 2026; v nadaljnjem besedilu: Izvedbena uredba 2026/1698/EU).

K 2. členu:
Člen določa pomen izrazov uporabljenih v predpisu in sicer: 
1. intenzivni sadovnjak je sadovnjak, kot to določa 21. člena Pravilnika o registru kmetijskih gospodarstev (Uradni list RS, št. 7/23, 15/24 in 100/25 – ZKme-2);
2. ocena škode zaradi pozebe je ocena škode na trajnih nasadih zaradi posledic pozebe v letu 2025, ki jo je Vlada Republike Slovenije potrdila s sklepom št. 84400-3/2026/4 z dne 25. februarja 2026;
3. povprečna prodajna cena jabolk je povprečna cena pridelka jabolk na ravni Republike Slovenije;
4. povprečna letna količina jabolk je povprečen pridelek jabolk na hektar na ravni Republike Slovenije.

K 3. členu:
Člen določa upravičenca. Upravičenec do finančne pomoči je upravičenec v skladu z zakonom, ki ureja kmetijstvo in izpolnjuje pogoje za pridobitev finančne pomoči iz tega odloka. Prvi odstavek 50. člena Zakona o kmetijstvu (Uradni list RS, št. 100/2025) določa, da je upravičenec za ukrepe kmetijske politike:
- nosilec kmetijskega gospodarstva,
- čebelar,
- fizična, pravna oseba in združenje pravnih oziroma fizičnih oseb, ki opravljajo gospodarsko dejavnost pridelave, prireje in predelave, trgovinsko ali drugo dejavnost.
 

K 4. členu:
Člen določa pogoje za pridobitev finančne pomoči. Upravičenec mora za dodelitev finančne pomoči izpolnjevati naslednje pogoje:
1. v postopku izdelave ocene škode zaradi pozebe je moral oddati Obrazec 2: Ocena škode v tekoči kmetijski proizvodnji na pridelkih, povzročene po naravni nesreči, iz Priloge 9 Uredbe o metodologiji za ocenjevanje škode (Uradni list RS, št. 67/03, 79/04, 33/05, 81/06 in 68/08);
2. intenzivni sadovnjaki na katerih upravičenec prideluje jabolka so morali biti vključeni v oceno škode zaradi pozebe;
3. v času nastanka škode zaradi pozebe je bil vpisan v Register kmetijskih gospodarstev (v nadaljnjem besedilu: RKG) v skladu z zakonom, ki ureja kmetijstvo;
4. je imetnik transakcijskega računa v skladu z zakonom, ki ureja kmetijstvo;
5. peti dan po uveljavitvi odloka nima neporavnanih zapadlih davčnih obveznosti in drugih denarnih nedavčnih obveznosti v skladu z zakonom, ki ureja finančno upravo, v višini, ki presega 50 evrov.

Finančna pomoč se dodeli tistim upravičencem katerih pridelek jabolk je bil v obdobju ugotavljanja posledic pozebe na posamezni grafični enoti rabe kmetijskega gospodarstva (v nadaljnjem besedilu: GERK), kot je določena s predpisom, ki ureja RKG, zmanjšan za več kot 30 % običajne letne kmetijske proizvodnje.

K 5. členu:
Člen določa način izračuna finančne pomoči. Osnova za izračun finančne pomoči na upravičenca je izpad dohodka zaradi popolnega ali delnega uničenja pridelka jabolk (v nadaljnjem besedilu: izpad dohodka), ki se izračuna tako, da se količina pridelka jabolk, proizvedenega v letu 2025, pomnožena s povprečno prodajno ceno v navedenem letu, odšteje od povprečne letne količine pridelka jabolk, proizvedenega v letih 2022, 2023 in 2024, pomnoženega s povprečno prodajno ceno v tem obdobju. Izpad dohodka se izračuna na ravni pridelka jabolk na posameznem GERK-u.
 
Količina pridelka jabolk, proizvedenega v letu 2025 iz prvega odstavka tega člena, se izračuna po naslednji formuli: KP(2025)=P(22-24) x (100%-OZ).

Kratice pomenijo:
· KP(2025) je količina pridelka jabolk, proizvedenega v letu 2025, izražena v kilogramih;
· P(22-24) je povprečna letna količina pridelka jabolk, proizvedenega v letih 2022, 2023 in 2024, izražena v kilogramih;
· OZ je odstotek zmanjšanja pridelka OZ je odstotek zmanjšanja pridelka jabolk na GERK razviden iz podatkov prevzetih iz elektronske zbirke podatkov AJDA.
Pri izračunu izpada dohodka se uporabi indeks polne rodnosti, in sicer tako, da se povprečna letna količina pridelka jabolk pomnoži z deležem pridelka polne rodnosti v odvisnosti od starosti intenzivnega trajnega nasada jablan.

Ministrstvo pridobi podatke o povprečnih prodajnih cenah in povprečnih letnih količinah pridelka jabolk v skladu z določbami uredbe, ki ureja metodologijo za ocenjevanje škode.

Izpad dohodka pridelka jabolk izračuna ministrstvo. Ministrstvo za potrebe odločanja preda Agenciji Republike Slovenije za kmetijske trge in razvoj podeželja (v nadaljnjem besedilu: agencija) podatke o višini izpada dohodka za posameznega upravičenca na GERK.

K 6. členu:
Člen določa finančne določbe in sicer:
Za finančno pomoč se zagotovijo sredstva v višini 2,8 milijona evrov iz Evropskega kmetijskega jamstvenega sklada, v skladu z točko 2.(e) 1. člena Izvedbene Uredbe 2026/1698/EU.
 
Upravičencu se dodelijo sredstva v višini do največ 30 % izračunanega izpada dohodka, če je imel sklenjeno zavarovanje, ki krije najmanj 50 % povprečne letne proizvodnje upravičenca ali dohodka od proizvodnje, za škodo zaradi pozebe za pridelek jabolk. Sredstva se upravičencu zmanjšajo za 50 % če za škodo zaradi pozebe za pridelek jabolk ni imel sklenjenega zavarovanja, ki krije najmanj 50 % povprečne letne proizvodnje upravičenca ali dohodka od proizvodnje, čeprav je bilo takšno zavarovanje možno skleniti.
 
Upravičencu se sredstva ne dodelijo, če višina dodeljenih sredstev na upravičenca ne presega 100 evrov.
 
Če izračunana skupna višina finančne pomoči preseže razpoložljiva sredstva, se višina finančne pomoči vsem upravičencem sorazmerno zniža.
 
Finančna pomoč na upravičenca po tem odloku ter druga prejeta plačila za nadomestilo izgub, vključno s plačili na podlagi drugih nacionalnih ukrepov ali ukrepov Evropske unije ali zavarovalnih shem za škodo, ki je predmet državne pomoči za škodo zaradi pozebe na pridelku jabolk v letu 2025, je omejena na največ 80 %, na območjih z omejenimi možnostmi za kmetijsko dejavnost, pa na največ 90 %.

K 7. členu:
Člen določa podrobnejši postopek dodelitve finančne pomoči. Agencija upravičencem, ki izpolnjujejo pogoje po uradni dolžnosti izda odločbo na podlagi podatkov iz uradnih evidenc (v nadaljnjem besedilu: odločba) v skladu z zakonom, ki ureja kmetijstvo.
 
Agencija v postopku izdaje odločb preveri podatke o izpolnjevanju pogojev iz odloka iz RKG in elektronske zbirke podatkov AJDA, ki jo upravlja Uprava Republike Slovenije za zaščito in reševanje.
 
Agencija pred odobritvijo finančne pomoči, preveri višino že dodeljene pomoči za posameznega upravičenca v evidencah pomoči, ki jih vodi ministrstvo, pristojno za kmetijstvo in ribištvo, ter pri zavarovalnicah.
 
V izreku odločbe navede, da je finančna pomoč dodeljena v skladu s 1. členom Izvedbene uredbe 2026/1698/EU.
 
Agencija izda odločbo najpozneje do 30. novembra 2026.

K 8. členu:
Člen določa način poročanja Evropski komisiji. Za poročanje v skladu z 2. členom Izvedbene uredbe 2026/1698/EU je pristojno ministrstvo.

K 9. členu:
Člen določa začetek veljavnosti predpisa. Odlok začne veljati naslednji dan po objavi v Uradnem listu Republike Slovenije.



IV.	PRILOGE

Priloge niso priložene.

